Tanskasta on tullut haisulihuume skunkin suurtuottaja. Tanskan poliisi on tehnyt viime aikoina eri puolilla maata jatkuvasti uusia voimakkaan kannabiksen eli skunkin takavarikoita, kertoo Jyllands Posten -sanomalehti.

Skunk on saanut nimensä siitä, että se tuoksahtaa haisunäädän päästämältä suhautukselta. Skunkissa psykoaktiivisen aineen tetrahydrokannabinolin pitoisuus on suuri, eli 12–18 prosenttia.

Euroopan poliisivirasto Europol arvioi, että Tanska kuuluu niiden viiden maan joukkoon, joissa skunkin tuotanto kasvaa nopeimmin. Tanskan poliisin mukaan maassa tuotettua skunkia salakuljetetaan muun muassa Ruotsiin ja Hollantiin.

Tutkija: Hajusta tuli mainos

Yhdysvaltalaisen Johns Hopkinsin yliopiston farmakologian apulaisprofessori Ryan Vandrey kertoo, että marihuanan tuottajat ovat kauan muokanneet kasvia monella tavoin tehdäkseen siitä houkuttelevampaa.

Jalostus on vaikuttanut makuun ja hajuun. Niistä on tehty hedelmäisiä ja marjaisia, Vandrey kertoo. Hän ei usko, että kukaan tarkoituksella tavoitteli haisunäädän tuoksahdusta.

– Luulen, että marihuanan muokkauksen jossakin vaiheessa syntyi poikkeuksellisen voimakas kanta, joka tehosi ihmisiin, mutta sattui haisemaan skunkilta. Lemahduksesta tuli oivallinen markkinointikeino, ja siitä alettiin kehittää uusia variaatioita, Vandrey sanoo Chicago Tribune -lehden haastattelussa.